Amptenare werk weer ongeag beweerde gekonkel met tenders | Netwerk24
Amptenare werk weer ongeag beweerde gekonkel met tenders
Deur Lynn Williams 03 Maart 2019 16:00
Die nuwe koalisieregering van Nelson Mandelabaai-metro het besluit om minstens ses munisipale amptenare – wat onder andere geïmpliseer word met tenderonreëlmatighede – weer aan te stel in hul poste.
Daar word verwag dat dié amptenare Maandag weer agter hul lessenaars gaan inskuif, nadat die raad tydens Donderdagaand se raadsvergadering besluit het hulle word heraangestel.
Die amptenare se heraanstelling is agter geslote deure bespreek, toe ’n konfidensiële verslag (wat op groen papier aangebring was) bespreek word.
Wanneer items op groen papier bespreek word, word mense in die openbare galery en die media versoek om die raadsaal te verlaat.
Mongameli Bobani, burgemeester van Nelson Mandelabaai. Foto: Argief
Netwerk24 het egter betroubaar verneem die amptenare wat gaan terugkom is lojaal teenoor die burgemeester, Mongameli Bobani.
Die amptenare is deur middel van interne prosesse aangekla vir onder andere oneerlikheid, wangedrag, die misbruik van die munisipale hulpbronne en onreëlmatigheid met tenderprosesse.
Sommige het hul sake teen die munisipaliteit gewen, terwyl ander skuldig bevind was en net ’n waarskuwing ontvang het.
Die metro het toe Johann Mettler nog die stadsbestuurder was, besluit om die interne sake te hersien en om ’n tweede opinie te kry by die arbeidshof.
Donderdag se besluit oor die amptenare se heraanstelling volg voordat die metro se hersieningsproses kon afskop.
Bobani het gemeen die stad sal geld bespaar met die heraanstellings, want daar word tans twee mense betaal om een persoon se werk te doen. Die ander persoon sit net by die huis.
Die Patriotic Alliance en die ACDP was gekant teen die besluit.
Meer oor: Mongameli Bobani | Port Elizabeth | Munisipaliteite | Tenderbedrog | Nelson Mandelabaai-Metro | Politiek
Bobani ‘voel ’n veer vir kleurlinge’
Man met wapen stap Bobani se kantoor binne